Poliţiştii italieni au reuşit, la sfârşitul săptămânii trecute, să-i prindă şi să-i aresteze pe criminalii care au ucis-o pe Alina Elena Biţă (28 de ani) în propria casă din Cerda, Sicilia. Paul Todiraşcu şi Florin Buzilă sunt doi rromi din Iaşi care au ajuns în Sicilia în primăvara anului trecut. Pe data de 9 octombrie, aceștia au intrat în casa Alinei Elena Biţă pe care au jefuit-o şi au ucis-o în faţa fetiței ei, care avea numai 11 luni în acel moment.

Soţul a fost primul suspect

De altfel, vecinii au intrat în casa româncei alertaţi de plânsetele micuţei. Alina Elena Biţă a fost găsită întinsă fără suflare şi, iniţial, s-a crezut că a suferit un atac cerebral, tânăra fiind cunoscută ca având un anevrism cerebral. Totuşi, medicii au observat la autopsie că femeia avea urme de ştrangulare pe gât şi din acel moment s-a mers pe varianta unei crime, mai ales că între timp s-a descoperit că din casă lipsesc câteva sute de euro. Primul suspect a fost considerat soţul femeii, care în dimineaţa tragediei plecase la muncă, fiind ultimul care a văzut-o în viaţă. Bărbatul a fost audiat timp de 18 ore, dar nu a fost reţinut şi, din acel moment, poliţiştii nu au mai comunicat nimic despre rezultatele anchetei.

Fratele victimei i-a identificat la puţin timp după crimă

Ciudat este că cei doi criminali ar fi fost indicaţi chiar de familia victimei. La două săptămâni după moartea Alinei Elena, fratele acestuia, Iulian Biţă, a scris pe pagina de Facebook a lui Paul Todiraşcu: „Cine vede cadavrele acestor criminali să se ferească să nu pățească ce a pățit sora mea”. Comentariul a fost făcut la o fotografie în care apar cei doi. Unul dintre ei, Florin Buzilă, chiar îi răspunde fratelui: „O să se descopere până la urmă şi o să vedeţi”, sugerând astfel că nu ei ar fi criminalii. Fratele victimei i-a răspuns şi l-a întrebat de ce a fugit, dacă nu el este vinovat.

​

Unul dintre ei şi-a făcut un selfie în ziua crimei

Cei doi criminali au continuat să posteze pe paginile lor de Facebook, unul părând pasionat de selfie-uri, iar celălalt de filmuleţe haioase cu copii. Paul Todiraşcu şi-a postat o fotografie chiar în ziua în care a ucis-o pe Alina Elena Biţă, iar la două zile şi-a pus un semn de doliu. După trei luni de căutări şi cercetări, cei doi criminali au fost prinşi la finalul săptămânii trecute în Palermo, Sicilia.